Document ID: 31986R0805

*****
ΚΑΝΟΝΙΣΜΟΣ (ΕΟΚ) αριθ. 805/86 ΤΗΣ ΕΠΙΤΡΟΠΗΣ
της 19ης Μαρτίου 1986
που καθιερώνει ένα φόρο στο μετουσιωμένο αποκορυφωμένο γάλα σε σκόνη προελεύσεως Ισπανίας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχωρήσεως της Ισπανίας και της Πορτογαλίας, και ιδίως το άρθρο 90 παράγραφος 1,
Εκτιμώντας:
ότι σημαντικές ποσότητες αποκορυφωμένου γάλακτος σε σκόνη εισήχθησαν στην Ισπανία πριν από την 1η Μαρτίου 1986, αφού πρώτα μετουσιώθηκαν σύμφωνα με τις ισπανικές προδιαγραφές και σε τιμές χαμηλότερες του επιπέδου της κοινοτικής παρεμβάσεως·
ότι, προκειμένου να αποφευχθεί αυτό το αποκορυφωμένο γάλα σε σκόνη να επανεξαχθεί προς τα άλλα κράτη μέλη εφαρμόζοντας εξισωτικά ποσά προσχωρήσεως μηδέν ή προς τρίτες χώρες επωφελούμενο επιστροφής, είναι σκόπιμο να προβλεφθεί ως μεταβατικό μέτρο ένας φόρος κατά την εξαγωγή που θα καλύπτει τη διαφορά μεταξύ της τιμής του εισαγόμενου προϊόντος και του επιπέδου της τιμής παρεμβάσεως στα άλλα κράτη μέλη·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Εισπράττεται, κατά την αποδοχή της δηλώσεως εξαγωγής στην Ισπανία προς τις τρίτες χώρες, προς την Πορτογαλία ή προς ένα κράτος μέλος της Κοινότητας, στη σύνθεσή της στις 31 Δεκεμβρίου 1985, αποκορυφωμένου γάλακτος σε σκόνη που έχει μετουσιωθεί σύμφωνα με τις προδιαγραφές που ισχύουν στην Ισπανία, πριν από την 1η Μαρτίου 1986, ένας φόρος για κάθε εργασία που πραγματοποιείται έως τις 31 Δεκεμβρίου 1986.
2. Οι διατάξεις της παραγράφου 1 δεν εφαρμόζονται όταν προσκομίζεται η απόδειξη ότι το αποκορυφωμένο γάλα σε σκόνη έχει παραχθεί στην Ισπανία.
Άρθρο 2
Το ποσό του φόρου καθορίζεται σε 100 ECU ανά 100 χιλιόγραμμα προϊόντος.
Άρθρο 3
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Μαρτίου 1986.

Labels: 18
17